***Comunicat de presă***

***4 martie 2025***

**ICR prezintă expoziția „Atelierele Constantin Brâncuși”, o retrospectivă a Simpozionului Internațional de Pictură 2015-2022**

Institutul Cultural Român va găzdui, în perioada 6 - 31 martie 2025, expoziția „Atelierele Constantin Brâncușiˮ, care reunește o selecție a lucrărilor rezultate în cadrul Simpozionului Internațional de Pictură, desfășurat la Rânca și Runcu în perioada 2015 - 2022. Curatoriat de conf. univ. dr. Vasile Fuiorea, artist vizual și profesor, proiectul reunește lucrări semnificative realizate în cadrul prestigioaselor întâlniri artistice și radiografiază în sinteză, tendințele și aspirațiile unor importanți artiști internaționali de mare notorietate, în contextul întâlnirii cu locurile, spiritualitatea și modernitatea artei lui Brâncuși de la Târgu Jiu. Evenimentul, organizat de Centrul de Cercetare, Documentare și Promovare „Constantin Brâncușiˮ în parteneriat cu Institutul Cultural Român și Uniunea Artiștilor Plastici din România, se va desfășura la sediul ICR din Aleea Alexandru 38. Vernisajul va avea loc pe 6 martie, ora 19.00.

Simpozionul Internațional de Pictură a debutat în anul 2015, fiind organizat în locații încărcate de spiritualitate din regiunea montană și submontană a Gorjului. Artistul vizual Vasile Fuiorea a fost desemnat, în același an, de către conducerea Centrului „Constantin Brâncuși” curator al secțiunii Pictură a „Atelierelor Brâncuși”, deținând această responsabilitate organizațională și în prezent.

Vor fi expuse, în contextul expozițional propus, lucrări de pictură ale următorilor artiști: Vasile Tolan (România); Suzana Fântânariu (România); TAJO-Iosif Tași (România); Mircia Dumitrescu (România); Antal Vasarhely (Ungaria); BARBONE Marius Barb (România); Elisabeth Ocsenfeld (Germania); Elena Luminița Țăranu (Italia); Gala Čaki(Serbia); ILE ȘTEFI - Ileana Ștefănescu (România); Teodor Buzu (Republica Cehă/ Republica Moldova); Cristian Sida (România); Vasile Fuiorea (România); Dorin Crețu (Franța); Ivaylo Mirchev (Bulgaria); Adil Yusif (Azerbaidjan); Maria Balea (România); Cristian Târnovan (România); Lena Khvichia (Lituania); Katarina Djordjević (Serbia); COZO-Cosmin Paulescu (România); Adriana Lucaciu (România); Christian Paraschiv (Franța); Dorothea Fleiss (Germania); Daniela Constantin (România); Mirela Trăistaru (România); Florin Șuțu (România); Florina Breazu (Republica Moldova/România); Petru Lucaci (România); Marilena Preda Sânc (România).

„Cele 30 de lucrări expuse, semnate de artiști din România și din spațiul european, propun publicului o incursiune diversă în peisajul picturii contemporane, devenind o veritabilă hartă vizuală a direcțiilor stilistice actuale. Diversitatea limbajelor plastice și a căutărilor artistice variază de la arta figurativă, la expresionismul abstract, până la explorările geometrice și conceptuale, reflectând complexitatea și efervescența scenei artistice actuale. Fiecare artist propune o viziune personală asupra lumii, în care gestul, culoarea și materia devin instrumente ale introspecției, ale comentariului social sau ale meditației asupra existenței. Firul roșu al expoziției îl constituie tocmai această diversitate, transformată într-un dialog vizual între formă și sens, între realitate și interpretare.ˮ - Raluca Băloiu, critic și istoric de artă.

Obiectivul expoziției „Atelierele Constantin Brâncuși”este de a face cunoscută și a promova, național și internațional, colecția de artă contemporană pe care o deține Centrul de Cercetare, Documentare și Promovare „Constantin Brâncuși”, ce reunește lucrări de artă semnate de mari artiști vizuali din spațiul cultural european.

Eveniment organizat cu sprijinul AQUA Carpatica și Domeniile Sâmburești.

**Contact:**

Serviciul Promovare și Comunicare

biroul.presa@icr.ro; 031 71 00 622